*Közmeghallgatás 2021. október 27.*

Az idei évben nem igazán sikerült az éves terveinket megvalósítani, mivel a pandémia számunkra is elkerülhetetlen volt.

Sajnálatos módon több rendezvényünk is elmaradt az év első felében, de természetesen a jövőben igyekszünk bepótolni.

Örömünkre szolgál viszont, az, hogy azokat a családokat, akik az év folyamán segítségünket kérték, többé-kevésbé tudtuk támogatni.

Rengeteg felajánlás érkezik a lakosság részéről, legyen az bútor-, ruha-, játék illetve élelmiszeradomány, nagyon hálásak vagyunk érte, hisz ami az egyik család számára feleslegessé válik, az egy másik családnak szükséges lehet a mindennapi életben.

Augusztus 14.-én szombaton az enyhítéseknek köszönhetően megrendezésre került a Családi Nap immár negyedik alkalommal.

Kicsik és nagyok tölthettek el velünk egy igazán eseménydús délutánt. Hintákkal, sátrakkal belaktuk a Kastélyparkot.

Vetélkedőkön, tehetségkutatókon, ételkóstolón vehettek részt a gyerekek, ami mindenki arcára mosolyt csalt ezen a napon.

Értékes nyeremények kerültek kiosztásra sok pici örömére.

Igyekszünk a jövőben is megtartani Családi Napunkat, hisz nagy sikere van évről-évre az ácsi családok körében.

Az Ácsi Városi Vigasságok keretein belül a Roma Nemzetiségi Önkormányzatnak két tehetséges felfedezettje is szórakoztatta a rendezvényre látogatókat.

Kalányos Amira cigánytánccal, Márkus Gréti énekes előadásával.

Nagyon büszkék vagyunk rájuk, és köszönettel tartozunk mindkettőjüknek, hogy minden évben színesebb műsorral képviselik Önkormányzatunkat.

A Bakonyalja- Kisalföld Kapuja Vidékfejlesztési Egyesület-Közösségi célú fejlesztések támogatása című VP6-19.2.1.-8-4-17 kódszámú felhívásra benyújtott kifizetési kérelmünket jóváhagyva, a pályázatban nyert eszközökre fordított összeget kifizették részünkre, amit 1.877.270 forint.

Nagy öröm számunkra, hogy ezáltal több eszközzel sikerül könnyíteni Önkormányzatunkban folytatott munkánkat.

Az év hátralévő részében a gyerekeknek szeretnénk örömöt szerezni a mikulás és karácsonyi műsorunkkal. Jelenleg már folyamatban van a gyerekjátékok és ruhaneműk mosása, válogatása és fertőtlenítése, illetve új játékok vásárlása is várható az ünnepek közeledtével.

Úgy gondoljuk, nem mindig azok kérnek segítséget, akik tesznek is azért, hogy picit jobb legyen az életük.

Próbálunk nyitott szemmel járni és meglátni azokat a családokat, akiknek bármiféle segítség jól jöhet, viszont nem keresnek minket, mert próbálnak saját maguk boldogulni.

Segítő kezek akarunk lenni a rászorulók életében.

Köszönjük a megtisztelő figyelmet!